BMW E65

Κινητήρες

Η τέταρτη γενιά της Σειράς 7 αποκαλύφθηκε στο Σαλόνι Αυτοκινήτου της Φρανκφούρτης τον Σεπτέμβριο του 2001. Στην Ευρώπη λανσαρίστηκε στις 17 Νοεμβρίου 2001, ως μοντέλο 2002. Στις ΗΠΑ κυκλοφόρησε τον Ιανουάριο του 2002, αν και παραδόξως ως μοντέλο 2003, ενώ στις άλλες αγορές διεθνώς εμφανίστηκε την άνοιξη του 2002. 
Αρχικά κυκλοφόρησε μόνο η στάνταρ εκδοχή αμαξώματος Ε65 και μόνο με τα μοντέλα 735i (ισχύος 272 hp) και 745i (ισχύος 333 hp), αμφότερα με βενζινοκινητήρες V8 (ειδικότερα όμως στις ΗΠΑ ξεκίνησε αποκλειστικά με την έκδοση 745i). Τoν Απρίλιο του 2002, λανσαρίστηκε και η εκδοχή με μακρύτερο μεταξόνιο E66, με ένα επιπλέον L στο όνομα της κάθε έκδοσης: 735Li και 745Li. Μάλιστα ήταν η πρώτη στην ιστορία Σειρά 7 που άλλαξε την σειρά των γραμμάτων στις εκδόσεις με μακρύτερο μεταξόνιο από 7xxiL σε 7xxLi. 
Λίγους μήνες μετά, ακολούθησαν οι εκδόσεις ντίζελ 730d και 740d, με σύστημα ψεκασμού common-rail δεύτερης γενιάς, αρχικά μόνο με το στάνταρ μεταξόνιο. Το φθινόπωρο του 2002, η παλέτα συμπληρώθηκε από την νέα 760i/760Li, με κινητήρα 5.972 cm³ V12 48-βάλβιδο, ισχύος 445 hp στις 6.000 στροφές / λεπτό, με άμεσο ψεκασμό και, για πρώτη φορά, με πλήρως μεταβλητό έλεγχο βαλβίδων Valvetronic. Την άνοιξη του 2003, πάντως, προστέθηκε και μια βασική έκδοση 730i/730Li, με κινητήρα 2.979 cm³ 6-κύλινδρο σε σειρά (I6).

Καινοτομίες

Όλοι οι κινητήρες συνδυάζονταν αποκλειστικά με ένα 6-τάχυτο αυτόματο κιβώτιο ταχυτήτων, πλήρως ηλεκτρονικά ελεγχόμενο και μάλιστα το E65 / Ε66 ήταν το πρώτο αυτοκίνητο παγκοσμίως με 6-τάχυτο αυτόματο κιβώτιο. Ελέγχεται από έναν μικρό μοχλό πίσω από το τιμόνι ή με κουμπιά στο τιμόνι όταν επιλέγεται ο χειροκίνητος έλεγχος.
Στο σημείο που βρίσκεται παραδοσιακά ο λεβιές ταχυτήτων, τοποθετήθηκε το καινοτόμο σύστημα iDrive. Για την ακρίβεια, το iDrive ελέγχεται από ένα περιστροφικό ποντίκι, μέσω ποικιλίας κινήσεων joystick / ολίσθηση / πάτημα. Με το σύστημα αυτό ρυθμίζεται το σύστημα δορυφορικής πλοήγησης GPS, ο κλιματισμός, το ηχοσύστημα και η πρόσβαση στο Διαδίκτυο - όλα στάνταρ στην Ε65 / Ε66. Όλες οι σχετικές ενδείξεις ενσωματώθηκαν στην κεντρική οθόνη, που είχε τοποθετηθεί στο πάνω μέρος της κεντρικής κονσόλας, η οποία ενημέρωνε τον οδηγό και για την κατάσταση του κινητήρα. Στην πράξη, ωστόσο, το σύστημα αυτό απέσπασε και τότε και στα νεότερα χρόνια αρνητικά σχόλια, καθώς απεδείχθη ιδιαίτερα δύσκολο στη χρήση από τους οδηγούς, αν και στα μεταγενέστερα μοντέλα της BMW έγινε σταδιακά πιο εύχρηστο.

Ανανέωση του 2005

Ως απάντηση στα επικριτικά σχόλια που είχε πυροδοτήσει αρχικά το ριζοσπαστικό ντιζάιν της Ε65 / Ε66, τον Απρίλιο του 2005 υπέστη ένα έντονο λίφτινγκ στην εξωτερική εμφάνιση, που έγινε κάπως πιο συμβατική. Ταυτόχρονα, όλοι οι κινητήρες της, εκτός από τον V12, υπέστησαν εκσυγχρονισμό. Οι εκδόσεις 735i/735Li και 745i/745Li αντικαταστάθηκαν από τις νέες 740i/740Li και 750i/750Li, με νέους κινητήρες, κυβισμών αντίστοιχων με τα ονόματα. Η βασική έκδοση 730i απέκτησε έναν νέο 6-κύλινδρο σε σειρά (I6) κινητήρα 2.996 cm³, ισχύος 258 hp στις 6.600 rpm, έναντι 231 hp στις 5.900 rpm του προηγούμενου. Μεταξύ των πετρελαιοκίνητων, η 740d αντικαταστάθηκε από την 745d, ενώ η 730d απέκτησε έκδοση με μακρύτερο μεταξόνιο, την 730Ld. Οι 730d/730Ld και 745d εξοπλίστηκαν με τεχνολογία common-rail τρίτης γενιάς. Η 745d έφερε διπλό υπερσυμπιεστή (bi-turbo) και η 730d έναν υπερσυμπιεστή (turbo).
Επίσης, εμφανίστηκε το πακέτο Adaptive Drive, που έφερε αμορτισέρ με ρυθμιζόμενη δύναμη απόσβεσης. Το σύστημα iDrive απλοποιήθηκε και έγινε πιο φιλικό στη χρήση για τον οδηγό. Ο αισθητήρας βροχής για τους υαλοκαθαριστήρες (αρχικά ήταν έξτρα) και οι προβολείς αυτόματης λειτουργίας και προσαρμογής (είχαν εισαχθεί την σεζόν / model year του 2003, ως έξτρα) έγιναν πλέον στάνταρ σε όλα, ενώ εμφανίστηκε προαιρετικό Σύστημα Νυχτερινής Όρασης.

BMW Hydrogen 7

Η γενιά Ε65 / Ε66 της Σειράς 7 διατέθηκε και σε μια ειδική έκδοση, γνωστή ως BMW Hydrogen 7 E68, η οποία ήταν το πρώτο παγκοσμίως αυτοκίνητο παραγωγής με κυψέλες καυσίμου για την παραγωγή ενέργειας με βάση το υδρογόνο. Το μεγάλο πλεονέκτημα του υδρογόνου είναι ότι επιτυγχάνει «καθαρή» καύση, καθώς όταν καίγεται με οξυγόνο παράγει μόνο νερό και θερμότητα.
Για την ακρίβεια, η BMW E68 ήταν υβριδικό μοντέλο, καθώς μπορούσε να καταναλώνει βενζίνη ή υγρό υδρογόνο, κατ' επιλογήν του οδηγού, αν και τελικώς κυκλοφόρησε σε περιορισμένα αντίτυπα και σε λίγες χώρες.